Gisp, nu kommer jeg til at skuffe dig. Det gør mig ondt, at jeg med mit svar ikke vil leve op til dine forventninger. Det kan jeg allerede afsløre nu, før du læser videre. Jeg knuselsker min hund. Virkelig. Min Alba kommer nærmest før alt andet i mit liv, men selv jeg ville ikke have de mindste skrupler ved at efterlade hende alene en juleaften. Hun aner ikke, det er jul. Jeg har godt nok en meget klog border collie, der fatter det meste, men at 24. december skulle være anderledes end andre gode aftener, ved jeg, at hun stensikkert ikke forstår. Dine hundepiger er helt sikkert også fantastiske, men du kan roligt spise middag med familien. Hvis dine hunde ellers er vant til at være alene hjemme i det daglige, og det må de jo være, når du tilbyder at komme til eftermiddagshygge, så kan du trygt tage af sted, selv om julesneen forhåbentligt daler ned, og det er en særlig aften for mennesker. Luft hundene godt. Gør dem rigtig trætte. Gå eventuelt tur et andet sted, end du plejer, så de rigtig kan opleve og blive stimulerede, og red op i kurven med et kødben og lidt legetøj. De vil opleve juleaften suse forbi og sikkert sove sig igennem den som en hvilken som helst anden aften i deres gode hundeliv. Jeg beklager virkelig, at jeg ikke kan imødekomme dig. Som hundeejer er man meget afhængig og går ofte glip af sociale ting, fordi man skal hjem til hunden, men juleaften i familiens skød skal du altså ikke snyde dig selv for. Jeg håber, du fortsat vil læse med i brevkassen, og skriv endelig igen en anden gang. Jeg ønsker dig rigtig glædelig jul. Det skal nok gå.